《席子泽盘礡图赞》
宋代·黄庭坚

百遇毒而成医，九折臂而信道。
慈子而长人之幼，爱亲而寿人之老。
盖尝饮长桑之丸，而得耆域之草。
此天地之仁气也，而席子以游方之内。
知万化之如今，忘一世之遗我。
临流渥足，脱帽箕坐。
寄槁竹以孤唳，哂秋叶之惊堕。
此天地之义气也，而席子以游方之外。
观壑若陵，对卿若兵。
客或箴之曰：俯仰之间，祸之橐也。
虎不可暴，河不可乘。
席子笑而应之曰：此天地之强阳气也，谁能以久生於是方。
嘘竹莩，致膜眼。
吟弄风月，使客忘返。
吾但怪其多能不穷，不知去方朔之近远。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。